Cel puțin 74 de persoane au fost arestate în Rusia deoarece au inițiat sau au participat la acțiuni de protest în perioada scrutinului prezidențial, a anunțat ONG-ul OVD-Info. Arestările au avut loc în principal în localitatea Kazan, din centrul Rusiei, și la Moscova. Organizația citată precizează că cifra de mai sus poate fi până la urmă mai mare, pe măsură ce parvin noi nume. Ziariști francezi de la Franceinfo semnalează că, după prima zi a alegerilor, marcată de incidente în diverse birouri de vot, o mobilizare amplă a fost programată de către opoziția rusă duminică la mijlocul zilei, în cadrul operațiunii denumite "Miezul zilei contra lui Putin". "NU lui Putin și NU putinismului" sau "Rușii contra războiului" era scris, de pildă, pe panourile arborate de alegători veniți în fața ambasadei Rusiei din Paris. Această operațiune de mare amploare lansată la chemarea opoziției ruse atât în Rusia cât și pretutindeni în lume are loc deoarece opozanții nu au la ora actuală vreo șansă să candideze sau să influențeze votul. Vor cel puțin să arate că există, așa cum au reușit cu prilejul funeraliilor lui Alexei Navalnîi. Iulia Navalnaia, care a promis – în ciuda exilului – să preia drapelul soțului ei, a chemat partizanii lui să meargă la urne în același moment, la ora prânzului, unde să voteze oricare alt candidat, dar nu pe Vladimir Putin. Ea a fost prezentă duminică la prânz, pentru a vota, în mijlocul alegătorilor ruși, în fața ambasadei Rusiei din Berlin.
Jurnaliști francezi de la Franceinfo semnalează că în toate zilele scrutinului au fost luate măsuri pentru a jugula mobilizarea de duminică la prânz. Toată lumea a fost prevenită să nu vină la birourile de vot duminică la prânz. Unii au primit directive la întreprinderi, instituții de învățământ prin care erau amenințați cu expulzarea de la birourile de vot duminică, primind practic ordin să vină la vot vineri și sâmbătă. Așa cum se știe, Vladimir Putin a candidat "contra nimănui", respectiv cu trei candidați susținători ai politicii sale, inclusiv a războiului din Ucraina. Opoziția a fost decimată de-a lungul anilor, oprimată grav și accelerat îndeosebi în anii de la declanșarea războiului din Ucraina. Pe acest fond s-a desfășurat, deci, actualul scrutin prezidențial de anul acesta.